फिल्म से जुड़ी हुई बहुत सी यादें स्व. विजय कुमार पांडेय की पत्नी श्रीमती चंद्रकली पांडेय और बड़ी बेटी श्रीमती जयबाला तिवारी के जेहन में आज भी ताजा हैं। श्रीमती पांडेय ने अपनी यादों का पिटारा खोलते हुए शुरूआत की उनके परिवार में फिल्मी दुनिया के प्रभाव से। श्रीमती पांडेय ने बताया कि जिस वक्त उनकी बड़ी बेटी का जन्म हुआ श्री पांडेय बंबई में ही थे। वहां टेलीग्राम से खबर भेजी गई तो श्री पांडेय ने अपने कुछ दोस्तों को बुलाकर एक छोटी सी पार्टी रखी। जिसमें अभिनेता देवानंद, दिलीप कुमार और राजकपूर खास तौर पर आए थे। इसी पार्टी में देवानंद ने श्री पांडेय से कहा कि तुम्हारी बेटी को आशीर्वाद के तौर पर मैं एक नाम देना चाहता हूं। मेरी इच्छा है कि तुम्हारी बेटी का नाम जयबाला रखो। देवानंद की बात को शिरोधार्य करते हुए श्री पांडेय ने अपनी बेटी का नाम जयबाला पांडेय रखा। इसके बाद घर में ‘जय’ की परंपरा चल पड़ी। जिसके अनुसार हमारे सभी बच्चों के नाम के आगे ‘जय’ लगा है।